এবার ময়দানে বাজি বাজারের অনুমতি দিল না সেনা।
ময়দানের পরিবর্তে উত্তর কলকতার বাগবাজারে ওই বাজির বাজার বসবে বলে ‘আতসবাজি উন্নয়ন সমিতি’র চেয়ারম্যান বাবলা রায় জানান। তবে, সেখানে সব ব্যবসায়ীর জায়গা না হলে দক্ষিণ কলকাতার অন্য জায়গায় ওই মেলা হবে। এই বিষয়ে পুলিশকে ইতিমধ্যেই আর্জি জানিয়েছেন সংগঠনের প্রতিনিধিরা।
তিনি বলেন, ‘‘ময়দানে বাজির বাজার এবার হচ্ছে না। সেনাবাহিনী এবার বাজির বাজারের অনুমতি দেবে না বলে জানিয়েছে। কোথায় বাজির বাজার হবে তা নিয়ে এখনও কোনও সিদ্ধান্ত হয়নি।’’ পুলিশ সূত্রের খবর, ময়দানে সেনাবাহিনী বাণিজ্যিকভাবে কোনও মেলা করার অনুমতি দিচ্ছে না। এই বিষয়ে সেনাবাহিনীর কোনও প্রতিক্রিয়া পাওয়া যায়নি।
শনিবার বৈঠকে বসে ব্যবসায়ীরা প্রাথমিকভাবে বাগবাজারে ওই মেলা করার পরিকল্পনা করেছেন। যদিও পুলিশের তরফে উত্তর কলকাতার টালা পার্ক এবং দক্ষিণ কলকাতার পাটুলি, বিজয়গড় এবং বেহালায় বাজির মেলা করার প্রস্তাব ব্যবসায়ী সমিতিকে দেওয়া হয়েছে।
কিন্তু ব্যবসায়ীরা পুলিশকে তাঁদের মতামত না জানালে পুলিশ-প্রশাসন কোনও  চূড়ান্ত সিদ্ধান্ত নিতে পারছে না। 
দমকল এবং পুলিশ সূত্রের খবর, ১৯৯৭ সালের পর অগ্নি সুরক্ষার জন্য ক্যানিং স্ট্রিট থেকে বাজি বাজার সরিয়ে ময়দানে করা হত। ওই এলাকা যেহেতু সেনাবাহিনীর আওতায় পড়ে, সেই কারণে ময়দানে বাজির বাজার করতে তাদের অনুমতির প্রয়োজন। প্রতিবছর কালীপুজো এবং দেওয়ালির আগে সেনাবাহিনীর অনুমতি নিয়েই সেখানে বাজির বাজার হত। আতসবাজি সংগঠন ওই জায়গায় মেলা করার জন্য সেনাকে অর্থ দেয়। এই বছরেও সেই ধরনের পরিকল্পনা করে সেনা কর্তৃপক্ষের কাছে চিঠি দেওয়া হয়েছিল। আগামী ১ নভেম্বর থেকে ৬ নভেম্বর পর্যন্ত এই মেলা হওয়ার কথা ছিল। গতবারে ময়দানে বাজি মেলায় স্টলের সংখ্যা ছিল ৬৫টি। এবার এখনও পর্যন্ত ৪২টি স্টল বাজি বাজারে অংশগ্রহণ করবে বলে ‘আতসবাজি উন্নয়ন সমিতি’র কাছে আর্জি জানিয়েছে।
প্রশ্ন উঠেছে, পুলিশ যে সমস্ত জায়গায় বাজির বাজারের পরিকল্পনা করেছে সেখানে খোলা জায়গা হলেও তা একটি এলাকা বা পাড়ার মধ্যে পড়ে যাচ্ছে। হঠাৎ কোনও দুর্ঘটনা ঘটলে তা বড় আকার নিতে পারে বলেও দমকলের আধিকারিকদের একাংশ জানাচ্ছেন। প্রতিবারই দমকল বাজির বাজারের জায়গা পরিদর্শন করে তবেই ব্যবসায়ী সংগঠনকে অনুমতি দিত। এবার বিকল্প জায়গায় বাজির বাজার বসলে তা কতখানি দমকলের নিয়ম মেনে হবে, তা নিয়েও আশঙ্কা রয়েছে। সেক্ষেত্রে দমকল বাজি বাজারের অনুমতি না-ও দিতে পারে। বাবলা বলেন, ‘‘যেখানে সেখানে মেলা করলেই তো হল না। যাতায়াতের সুবিধা রয়েছে এরকম কোনও জায়গাকেই বেছে নিতে হবে বাজারের জন্য। অবশ্যই প্রশাসনের অনুমতির বিষয় তো রয়েছেই।’’
দমকলের এক আধিকারিকের মতে, খোলা জায়গায় বাজির বাজার হলে আগুন লাগার আশঙ্কা কম থাকে। সেই কারণে বামফ্রন্ট আমলেই বড়বাজারের মত ঘিঞ্জি এলাকা থেকে বাজির বাজার সরানোর পরিকল্পনা নেওয়া হয়। রাজিও হন বাজির ব্যবসায়ীরা। তারপর থেকে এখানেই বাজির বাজার চলে আসছিল। পরিবেশ দফতর সূত্রে জানানো হয়েছে, বড় জায়গায় বাজির স্টল হলে বেআইনি শব্দবাজি বা দুষণ ছড়াচ্ছে এমন কোনও বাজি ব্যবহার বা কেনাবেচার উপর প্রশাসনের নজরদারি বেশি থাকে।